Auksinis scenos kryžius
Auksinis scenos kryžius (sutr. ASK) – aukščiausias Lietuvos teatro apdovanojimas, skirtas pagerbti teatralus už pernai metais atliktus darbus. Laureatai apdovanojami kasmet kovo 27-ąją, Tarptautinę teatro dieną. Nuo 2008 m. apdovanojimas sudarytas iš simbolinio prizo (žalvarinis pakabukas „Auksinis scenos kryžius“) ir vienkartinės 55 BSI (2021 m. - 2200€, 2022 m. – 2310€, 2023 m. – 2695€, 2024 – 3025€.) išmokos. Kasmet skiriama ≤17 premijų. Konkrečios nominacijų kategorijos kasmet kinta. Iš jų viena gali būti skiriama už ilgametį indėlį į scenos meną (angl. lifetime achievement award) ir viena – už naujų sceninės išraiškos formų paieškas (nuo 2009 m. vad. Boriso Dauguviečio auskaras).